
Številka: 041-73/2026-4
Datum: 26. 8. 2026

Na podlagi 3. točke 40. člena Zakona o lokalnih volitvah (Uradni list RS, št. 94/07 – UPB, 45/08, 83/12, 68/17, 93/20 – odl. US, 102/24 in 10/26) je Državna volilna komisija na 43. seji, dne 26. 8. 2026, sprejela


PRAVILNIK
[bookmark: _Hlk136943741]o obrazcih podpore pri kandidiranju na lokalnih volitvah


1. člen (Splošno)

1) S tem pravilnikom se določata oblika in vsebina obrazcev podpore v postopku določanja kandidatur za župana občine oziroma za člane občinskega sveta. 

2) V tem pravilniku in obrazcih uporabljeni izrazi, ki se nanašajo na osebe in so zapisani v moški slovnični obliki, so uporabljeni kot nevtralni za ženski in moški spol.


2. člen (Vrste obrazcev)

1) Podpora kandidaturi za župana občine oziroma za člane občinskega sveta se odda na obrazcih iz prilog 1 do 3, ki so sestavni del tega pravilnika.

2) Za dajanje podpore kandidatur za župana oziroma za člana občinskega sveta se določijo naslednji obrazci: 

· Podpora volivca kandidaturi za župana občine (Obrazec LV Podpora-župan iz priloge 1 tega pravilnika);
· Podpora volivca kandidaturi za člana občinskega sveta oziroma listi kandidatov za volitve članov občinskega sveta (Obrazec LV Podpora-občinski svet iz priloge 2 tega pravilnika).

3) Za dajanje podpore kandidaturi za člana občinskega sveta, predstavnika italijanske ali madžarske narodne skupnosti oziroma romske skupnosti, se določi naslednji obrazec: 

· Podpora volivca kandidaturi za člana občinskega sveta, predstavnika italijanske ali madžarske narodne skupnosti oziroma romske skupnosti (Obrazec LV Podpora–narodna oz. romska skupnost iz priloge 3 tega pravilnika). 

4) Na območjih, določenih z zakonom, kjer živita avtohtoni italijanska oziroma madžarska narodna skupnost, se uporabljajo obrazci podpore v slovensko-italijanskem oziroma slovensko-madžarskem jeziku (Obrazec LV Podpora-župan - IT iz priloge 4 tega pravilnika, Obrazec LV Podpora-župan - HU iz priloge 5 tega pravilnika, LV Podpora-občinski svet - IT iz priloge 6 tega pravilnika in Obrazec LV Podpora-občinski svet - HU iz priloge 7 tega pravilnika). 

5) Volivci, pripadniki italijanske oziroma madžarske narodne skupnosti lahko izrazijo podporo kandidaturi za člana občinskega sveta, predstavnika italijanske oziroma madžarske narodne skupnosti, tudi z obrazcem podpore v slovensko-italijanskem oziroma slovensko-madžarskem jeziku (Obrazec LV Podpora-narodna oz. romska skupnost - IT iz priloge 8 tega pravilnika, Obrazec LV Podpora-narodna oz. romska skupnost - HU iz priloge 9 tega pravilnika).

3. člen (Tehnične specifikacije obrazcev)

1) Obrazec podpore je velikosti papirja formata A4.

2) Na levem zgornjem robu je odtisnjen znak Državne volilne komisije.

3) Pod logotipom je naslov obrazca (PODPORA VOLIVCA kandidaturi za župana oziroma PODPORA VOLIVCA kandidaturi za člana občinskega sveta oziroma listi kandidatov za volitve članov občinskega sveta oziroma PODPORA VOLIVCA kandidaturi za člana občinskega sveta predstavnika italijanske ali madžarske narodne skupnosti oziroma romske skupnosti) in pod naslovom obrazca besedilo »Izpolnjen in lastnoročno podpisan obrazec podpore, ki ga potrdi pristojni organ, oddate kandidatu oziroma predlagatelju liste kandidatov.«.

4) [bookmark: _Hlk217299430]Obrazec podpore vsebuje podatke o volivcu, in sicer: ime, priimek, datum rojstva, stalno prebivališče v Sloveniji oziroma stalni naslov v tujini ter besedilo »Dajem svojo podporo kandidaturi za župana občine« oziroma »Dajem svojo podporo kandidaturi oziroma listi kandidatov za volitve članov občinskega sveta« oziroma. »Dajem svojo podporo kandidaturi  za volitve člana občinskega sveta predstavnika italijanske ali madžarske narodne skupnosti oziroma romske skupnosti občine« z navedbo občine, datuma volitev in lastnoročni podpis volivca. 

5) Obrazec podpore v spodnjem delu potrdi pristojni organ iz 47. člena Zakona o volitvah v državni zbor (Uradni list RS, št. 109/06 – UPB, 54/07 – odl. US, 23/17, 29/21 in 12/24), in sicer z navedbo datuma podpisa volivca pred pristojnim organom, z navedbo uradne osebe in njenim lastnoročnim podpisom ter z žigom organa.

4. člen (Uporaba evidence volilne pravice)

1) Obrazci podpore, določeni s tem pravilnikom, se lahko izpišejo tudi neposredno iz evidence volilne pravice.

2) Obrazci podpore, določeni s tem pravilnikom, se pri pristojnih organih zagotavljajo brezplačno.

5. člen (Predhodne in končne določbe)

Z dnem uveljavitve tega pravilnika preneha veljati Navodilo o obrazcih za dajanje podpore v postopku kandidiranja na lokalnih volitvah (Uradni list RS, št. 47/18). 

6. člen (Veljavnost)

Ta pravilnik začne veljati naslednji dan po objavi v Uradnem listu Republike Slovenije.

 



Peter Golob
predsednik 


Priloge:
1. Obrazec LV Podpora-župan 
2. Obrazec LV Podpora-občinski svet 
3. Obrazec LV Podpora-narodna oz. romska skupnost 
4. Obrazec LV Podpora-župan - IT
5. Obrazec LV Podpora-župan - HU 
6. Obrazec LV Podpora-občinski svet - IT
7. Obrazec LV Podpora-občinski svet - HU
8. Obrazec LV Podpora-narodna oz. romska skupnost - IT 
9. Obrazec LV Podpora-narodna oz. romska skupnost - HU  

